སྐབས་དེར་གཡག་རྒན་ག་ལངས་ཀྱིས་ཐོག་མར་ལུས་ཡོངས་སྤྲུག་བརྡབ་ཙམ་བྱས་པ་དང་།དེ་ནས་ཨ་ཁུ་ནོར་བྷའི་ཕྱོགས་སུ་འཕོངས་ཤ་སྟོན་བཞིན་གཅིན་ཞིག་བཏང་རྗེས་རྔ་མ་གཡུག་གཡུག་བྱེད་བཞིན་ལམ་ལ་ཆས་མགོ་བརྩམ།དེ་ནས་ནོར་གནག་གཞན་དག་ཀྱང་གཅིག་འཕྲོར་གཅིག་གིས་གཡག་རྒན་ག་ལངས་ཀྱི་རྗེས་འབྲངས་ཤིང་།ཁ་བ་བུ་ཡུག་གདོང་གིས་བསུ་བཞིན་གླང་ཆེན་རྫ་རིའི་སྟག་ལུང་གདོང་ཁ་དམིགས་ནས་བཞུད་སོང་།ཨ་ཁུ་ནོར་བྷ་ཁ་མལ་ནས་འགུལ་ཙམ་ཡང་མི་བྱེད་པར་སྔར་བཞིན་གཡག་རྒན་ག་ལངས་ཀྱིས་སྣེ་ཁྲིད་པའི་ནོར་གནག་རྣམས་མིག་གིས་འཚོ་བཞིན་ཐག་རིང་ལ་བསྐྱལ།